Slovenska kronika, 13.5.2011


Naslov: Dijak za maturo izdelal gokart

Napoved za voditelja:

Slovenski dijaki si lahko za maturitetno nalogo sami izberejo idejo. Tako se je tudi 19. letni Uroš Grivc, ki končuje šolanje na Srednji poklicni in strokovni šoli v Krškem, odločil da za zaključno nalogo izdela kar svoj gokart, ki je povsem plod njegovega znanja in želja. Idejo je prenesel na papir in v računalnik, izdelal projekte, sam pa je tudi izdelal ogrodje in sestavil vozilo, ki se lahko pohvali s precejšnjo hitrostjo.

T- Iz Krškega GORAN ROVAN /

X- Snemalec in montažer Jože Grajžl /

Sevničan Uroš Grivc je za izdelavo gokarta porabil več kot 300 ur. Večino dela je opravil v domači garaži, ostalo v šoli na računalniku in pri praktičnem pouku. Gokart je zdaj dokončan in s svojimi lastnostmi vzbuja nemalo pozornosti. In s čim se lahko pohvali?

T- UROŠ GRIVC /
X- konstruktor gokarta /

»S 500 kubiki, 50. konji, 50 newton metri navora, z dvemi cilindri in zato je tudi, seveda pa tudi z obrati, gre tja do 12 tisoč obratov, do blokade, ne. Končna hitrost je to preračunana pol 175 kilometrov na uro, v šesti prestavi, ne. Mam tud željo že po večjem, ampak zaenkrat bo ta res super.«

V gokartu je uporabil 500 kubični motor. Pri njegovi izdelavi pa sta mu predvsem z nasveti pomagala tudi dva profesorja iz srednje šole.

T- FRANCI UDUČ /
X- mentor in profesor na Srednji poklicni in strokovni šoli Krško /

»Uroš je bil že v začetku šolanja pri nas zelo ambiciozen. Če bi samo pogledali mal na Youtube bi našli ker en kup njegovih posnetkov, tako od Tesla tuljav do raznih takih zadev. Za šolo to sigurno pomeni ena velika referenca. Mislim, da smo s tem dokazal, da smo ena najboljših šol v Sloveniji.«

Uroš namerava po končani maturi nadaljevati študij strojništva na mariborski univerzi. Gokart namerava še izpopolniti, zagotovo pa se bo lotil še česa.

